Retten i Hjørring varetægtsfængslede fredag en 19-årig mand fra Pandrupegnen for grov vold. Sammen med fire andre unge mænd fra lokalområdet var han natten til fredag i klammeri med tre unge nordmænd i Blokhus. De tre nordmænd på 17, 18 og 19 år fik tæsk af de fem lokale, og især den yngste nordmand blev slemt tilredt. Han brækkede kæber og fik slået flere tænder ud. Den 19-årige blev fremstillet i grundlovsforhør og varetægtsfængslet, fordi han trampede den ene nordmand flere gange i hovedet. Det skete, efter at den forurettede havde været udsat for vold og lå forsvarsløs på jorden. Den 19-årige havde ikke været med i den forudgående voldsudøvelse, oplyser Henrik Gade fra lokalpolitiet i Hjørring. De fire andre voldsmænd er sigtede, men de blev alle løsladt efter endt afhøring fredag.

Referat:
En 19-årig nordjyde er varetægtsfængslet i fire uger for at trampe en nordmand i hovedet.